DOI: 10.14457/tu.the.2017.1363
title: การพัฒนารูปแบบการบริหารผลการปฏิบัติงานของบุคลากรคณะรัฐศาสตร์ มหาวิทยาลัยธรรมศาสตร์

description: การศึกษาเรื่อง “การพัฒนารูปแบบการบริหารผลการปฏิบัติงานของบุคลากรคณะรัฐศาสตร์ มหาวิทยาลัยธรรมศาสตร์” มีวัตถุประสงค์ เพื่อศึกษาสภาพปัญหา อุปสรรคและความต้องการในการนำการบริหารผลการมาใช้แทนการประเมินผลการปฏิบัติงาน และเพื่อพัฒนารูปแบบการบริหารผลการปฏิบัติงานของคณะรัฐศาสตร์ มหาวิทยาลัยธรรมศาสตร์ ให้สะท้อนต่อบริบทในการบริหารงานของคณะรัฐศาสตร์ เพื่อมีจุดมุ่งหมายในการนำระบบการบริหารผลการปฏิบัติงานเข้ามาใช้ในการบริหารผลงานภายในคณะรัฐศาสตร์ โดยศึกษาจากเอกสารที่เกี่ยวข้อง ใช้แบบสัมภาษณ์สัมภาษณ์เจ้าหน้าที่ หัวหน้างาน และเลขานุการคณะ รวมทั้งสิ้น 9 คน จากการศึกษาพบว่า คณะรัฐศาสตร์ มีระบบการบริหารผลการปฏิบัติงานอย่างไม่เป็นทางการ  ซี่งในปัจจุบัน ระบบการประเมินผลการปฏิบัติงานเป็นเพียงการประเมินเพื่อเลื่อนค่าจ้างประจำปีเท่านั้น  โดยมิได้นำผลการประเมินมาปรับปรุงคุณภาพงาน หรือพัฒนาสมรรถนะรายบุคคล อีกทั้งปัญหาของรายการประเมินผลสัมฤทธิ์ในแบบประเมินผลการปฏิบัติงานมีรายการประเมินที่ไม่สะท้อนผลการปฏิบัติงานจริงและวิธีการประเมินของผู้ประเมินเป็นสิ่งสำคัญมากที่ส่งต่อผลการประเมินการปฏิบัติงาน ซึ่งรูปแบบเดิมไม่ได้สะท้อนข้อมูลกลับไปยังผู้ถูกประเมิน ทำให้ไม่สามารถพัฒนางานของตนเองได้ รวมไปถึง อารมณ์และความรู้สึก ทัศนคติ ของผู้ประเมินที่มีต่อผู้ถูกประเมิน ซึ่งอาจส่งผลต่อการประเมิน  สิ่งที่กล่าวมาล้วนเป็นสภาพปัญหาและอุปสรรค ของการประเมินผลการปฏิบัติงานรูปแบบเดิม ประกอบกับปัจจัยภายนอก ที่ส่งผลต่อการปรับตัวในการดำเนินงานของคณะรัฐศาสตร์ จึงนำมาสู่การศึกษารูปแบบการบริหารผลการปฏิบัติงานของคณะรัฐศาสตร์ มหาวิทยาลัยธรรมศาสตร์ และจากการศึกษาพบว่าการบริหารผลการปฏิบัติงาน คณะรัฐศาสตร์  มหาวิทยาลัยธรรมศาสตร์ มีทั้งหมด 6 องค์ประกอบ ประกอบไปด้วย 1) รูปแบบการบริหารผลการปฏิบัติงาน เป็นกระบวนการวางแผน ถ่ายทอดเป้าหมาย ดำเนินการตามแผน ติดตาม พัฒนา ประเมินผลและการให้รางวัล 2) ระบบการประเมินผลการปฏิบัติงาน การดำเนินงานอยู่ในกระบวนการของระบบบริหารผลการปฏิบัติงาน ซึ่งเป็นระบบที่มีความสำคัญมีต้องมีการจัดทำข้อตกลงร่วมกัน เพื่อเป็นประโยชน์ต่อการบริหารผลงานและเป็นการพัฒนางานของคณะรัฐศาสตร์         3) แบบประเมินผลการปฏิบัติงาน  คณะรัฐศาสตร์ได้ร่างของแบบประเมินที่มีความสอดคล้องในการบริหาร โดยการปรับสัดส่วนให้มุ่งผลสัมฤทธิ์ของการปฏิบัติงาน โดยสะท้อนผ่านรูปแบบการประเมินผลงาน ที่มีความสอดคล้องกับผู้ปฏิบัติและมุ่งผลสัมฤทธิ์ของงานเป็นหลัก 4) ตัวชี้วัดรายบุคคล  จัดให้มีระบบวิเคราะห์ตัวชี้วัดรายบุคคลตามการปฏิบัติงานที่ได้รับหมอบหมาย โดยเป็นการวิเคราะห์จากงานที่ได้รับมอบจากร่างแบบการวิเคราะห์ที่ผู้วิจัยได้เสนอ ซึ่งระบบนี้จะเป็นการนำงานที่ควรปรับปรุง หรือควรต้องได้รับการพัฒนาให้ดีขึ้น มาตั้งเป็นข้อตกลงการปฏิบัติงาน และกำหนดตัวชี้วัดเพื่อให้มีการพัฒนางานอย่างต่อเนื่องอันจะเกิดประโยชน์ต่อคณะในภาพรวม            5) ผู้ประเมิน มีความสำคัญมากต่อการประเมินผลงาน ในการจัดให้มีการประเมิน คณะต้องมีระบบการจัดการวางแผนผู้ประเมินและมีการชี้แจงหลักเกณฑ์และทำความเข้าใจกับผู้ประเมินในทุกระดับชั้นการประเมิน เพื่อมิให้การประเมินผลงานรายบุคคลมีความเหลื่อมล้ำกัน  และ 6) การสื่อสารเป็นกระบวนการสำคัญและเป็นกระบวนการที่แทรกอยู่ในทุกกระบวนการต่างๆที่กล่าวมาข้างต้น      ที่มีผลต่อการปฏิบัติงาน ทุกคนต้องได้รับข้อมูลข่าวสารทั่วถึงและมีโอกาสเท่าเทียมกันข้อเสนอแนะเพื่อให้การดำเนินการบริหารผลงานปฏิบัติงานของคณะรัฐศาสตร์ เป็นไปอย่างมีประสิทธิภาพ ควรจัดตั้งคณะกรรมการพิจารณาผลการปฏิบัติงาน และวางแผนเป็นแนวทางในการทำงานอย่างเป็นระบบ รวมถึงการการสร้างความเข้าใจกับผู้ประเมินและผู้รับการประเมินผ่านการสื่อสารอย่างมีระบบ และสุดท้ายคือการปรับปรุงเกณฑ์การประเมินผลการปฏิบัติงานให้สอดคล้องและยุติธรรมกับทุกคน